b'\n_START_ARTICLE_\nM\xc3\xa4ntynokkavarpunen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKooltaan m\xc3\xa4ntynokkavarpunen on noin 22\xc2\xa0cm. Koiraan p\xc3\xa4\xc3\xa4, siivet ja pyrst\xc3\xb6 ovat v\xc3\xa4ritykselt\xc3\xa4\xc3\xa4n mustat. Muu h\xc3\xb6yhenpuku on v\xc3\xa4ritykselt\xc3\xa4\xc3\xa4n kirkkaan keltainen ja niskassa on oranssi vivahde. Koiras muistuttaa ulkon\xc3\xa4\xc3\xb6lt\xc3\xa4\xc3\xa4n tamminokkavarpuskoirasta (Mycerobas affinis), jolla on kuitenkin enemm\xc3\xa4n oranssia h\xc3\xb6yheniss\xc3\xa4\xc3\xa4n. Koiras muistuttaa huomattavasti my\xc3\xb6s huppukuhankeitt\xc3\xa4j\xc3\xa4\xc3\xa4 (Oriolus xanthornus), josta m\xc3\xa4ntynokkavarpunen eroaa huomattavasti tukevamman nokkansa perusteella. Huppukuhankeitt\xc3\xa4j\xc3\xa4 ja m\xc3\xa4ntynokkavarpunen eiv\xc3\xa4t my\xc3\xb6sk\xc3\xa4\xc3\xa4n el\xc3\xa4 samalla alueella. Naaras on sel\xc3\xa4st\xc3\xa4\xc3\xa4n ja p\xc3\xa4\xc3\xa4st\xc3\xa4\xc3\xa4n ruskehtavan harmaa. Vatsa on v\xc3\xa4rilt\xc3\xa4\xc3\xa4n vaaleanpunertavan ruskea. Siivet ovat harmaat ja mustareunaiset. Nuoret m\xc3\xa4ntynokkavarpuskoiraat muistuttavat naarasta, mutta ovat vatsastaan keltaisia. M\xc3\xa4ntynokkavarpusen nokka on suurikokoinen ja tukeva ja muodoltaan kolmiomainen.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nM\xc3\xa4ntynokkavarpusta tavataan Afganistanista, Pakistaninta, Intiasta ja Nepalista. Lajin elinymp\xc3\xa4rist\xc3\xb6\xc3\xa4 ovat kes\xc3\xa4ll\xc3\xa4 Himalajan rinteiden m\xc3\xa4nty- kuusi- ja setrimets\xc3\xa4t 1\xc2\xa0500\xe2\x80\x933\xc2\xa0000 metrin korkeudella. Talvella lintu siirtyy alemmaksi vuorenrinnett\xc3\xa4 tammimetsiin, jotka sijaitsevat noin 1\xc2\xa0200 metrin korkeudella.\n_START_SECTION_\nRavinto\n_START_PARAGRAPH_\nM\xc3\xa4ntynokkavarpuset etsiv\xc3\xa4t ravintonsa maasta. Ravinto koostuu k\xc3\xa4pyjen sis\xc3\xa4ll\xc3\xa4 olevista siemenist\xc3\xa4, marjoista sek\xc3\xa4 hy\xc3\xb6nteisist\xc3\xa4.\n_START_SECTION_\nPesiminen\n_START_PARAGRAPH_\nPesim\xc3\xa4kauden ulkopuolella m\xc3\xa4ntynokkavarpuset el\xc3\xa4v\xc3\xa4t pieniss\xc3\xa4 ryhmiss\xc3\xa4. Pesim\xc3\xa4kausi kest\xc3\xa4\xc3\xa4 huhtikuulta hein\xc3\xa4kuulle. Pes\xc3\xa4 rakennetaan l\xc3\xa4helle puun runkoa oksanp\xc3\xa4tkist\xc3\xa4, sammalista ja j\xc3\xa4k\xc3\xa4list\xc3\xa4. Pes\xc3\xa4 on muodoltaan kuppimainen. Naarasm\xc3\xa4ntynokkavarpunen munii kahdesta kolmeen vihert\xc3\xa4v\xc3\xa4n harmaata ruskeaviiruista munaa. Sama pari pesii kaksi kertaa pesim\xc3\xa4kauden aikana.'